Document ID: 31999R2589

ΚΑΝΟΝΙΣΜΟΣ (ΕΚ) αριθ. 2589/1999 ΤΗΣ ΕΠΙΤΡΟΠΗΣ
της 8ης Δεκεμβρίου 1999
για την τροποποίηση του κανονισμού (ΕΚ) αριθ. 2424/1999 για τη θέσπιση λεπτομερών κανόνων εφαρμογής δασμολογικής ποσόστωσης για την εισαγωγή αποξηραμένου βοείου κρέατος χωρίς κόκαλα που προβλέπεται στον κανονισμό (ΕΚ) αριθ. 2249/1999 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2249/1999 του Συμβουλίου, της 22ας Οκτωβρίου 1999, σχετικά με το άνοιγμα κοινοτικής δασμολογικής ποσόστωσης για την εισαγωγή αποξηραμένου κρέατος βοειδών χωρίς οστά(1), και ιδίως το άρθρο 2,
Εκτιμώντας τα ακόλουθα:
(1) ο κανονισμός (ΕΚ) αριθ. 2424/1999 της Επιτροπής(2) θεσπίζει τους λεπτομερείς κανόνες εφαρμογής της ποσόστωσης εισαγωγής που προβλέπεται στον κανονισμό (ΕΚ) αριθ. 2249/1999· ο ορισμός του αποξηραμένου κρέατος χωρίς κόκαλα όπως θεσπίζεται στον προηγούμενο κανονισμό πρέπει να τροποποιηθεί, για να ληφθεί υπόψη η εμπορική πρακτική· για τον ίδιο λόγο, πρέπει να τροποποιηθούν οι διατάξεις σχετικά με τις αιτήσεις για επιστροφές των υπερβολικών δασμών·
(2) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2424/1999 τροποποιείται ως εξής:
1. Το άρθρο 1 παράγραφος 3 αντικαθίσταται από το ακόλουθο κείμενο:
"3. Η εισαγωγή στο πλαίσιο της εν λόγω ποσόστωσης αφορά μόνο το αποξηραμένο κρέας χωρίς κόκαλα που ανταποκρίνεται στον ακόλουθο ορισμό:
'Τεμάχια κρέατος από μηρούς βοοειδών, ηλικίας τουλάχιστον 18 μηνών, χωρίς ορατό λίπος μεταξύ των μυών (3 έως 7 %) και pH μεταξύ 5,4 και 6,0· αλατισμένα, με καρυκεύματα, πεπιεσμένα, αποξηραμένα μόνο σε ρεύμα ξηρού αέρος και που αναπτύσσουν ευγενή ευρωτίαση (ανάπτυξη μικροσκοπικών μυκήτων). Η ξηρά ουσία στο τελικό προϊόν πριν από το αλάτισμα κυμαίνεται μεταξύ 41 % και 53 %'."
2. Το δεύτερο εδάφιο του άρθρου 8 παράγραφος 1 αντικαθίσταται από το ακόλουθο κείμενο: "Στις 21 Ιανουαρίου 2000 το αργότερο, η αίτηση για επιστροφή γίνεται σύμφωνα με τα άρθρα 878 έως 898 του κανονισμού (ΕΟΚ) 2454/93 της Επιτροπής(3) και συνοδεύεται είτε από αντίγραφο του πιστοποιητικού που αναφέρεται στο σημείωμα προς τους εισαγωγείς σχετικά με την εισαγωγή αποξηραμένου βοείου κρέατος(4) είτε από πιστοποιητικό που εκδίδεται από την αρχή που αναφέρεται στο παράρτημα ΙΙ το οποίο πιστοποιεί ότι, σύμφωνα με τα διαθέσιμα στοιχεία παραγωγής, το εν λόγω κρέας ανταποκρίνεται στον ορισμό που θεσπίζεται στο άρθρο 1 παράγραφος 3."
3. Στο άρθρο 8 παράγραφοι 2 και 3, η ημερομηνία "1 Δεκεμβρίου 1999" αντικαθίσταται από "28 Ιανουαρίου 2000".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Δεκεμβρίου 1999.

Labels: 3
17
18